Skímó og Karitas fengu styrk úr Hljóðritasjóði Hljómsveitin Skítamórall . Hljómsveitin Skítamórall , Karitas Harpa og Myrra Rós voru meðal þeirra sem fengu úthlutað úr Hljóðritasjóði í seinni úthlutun ársins . Fljúgum áfram ehf. fékk 300 þúsund króna styrk til þess að hljóðrita sjöttu hljóðversplötu hljómsveitarinnar Skítamórals , Karitas Harpa Davíðsdóttir fékk 250 þúsund króna styrk fyrir plötuna On The Verge og Myrra Rós Þrastardóttir fékk 150 þúsund króna styrk fyrir plötuna Some room to breath in . Alls bárust 122 umsóknir frá mismunandi greinum tónlistar og er um metfjölda umsókna að ræða . Sótt var um styrki fyrir rúmlega 100 milljónir króna en samþykkt var að veita samtals 16.300.000 kr. til 63 mismunandi hljóðritunarverkefna . Samþykktar styrkupphæðir nú voru á bilinu 50.000 til 600.000 króna . Skiptast styrkveitingar þannig að 35 þeirra fara til ýmis konar rokk , hip-hop - og poppverkefna , 22 styrkveitingar til samtímatónlistar , raftónlistar og annarrar tónlistar af ýmsum toga og 6 styrkveitingar til jazz verkefna . Hlutverk Hljóðritasjóðs er að efla íslenska hljóðritagerð í tónlist með fjárhagslegum stuðningi við útgáfu hljóðrita .